Bosasa-tenderbedrogsaak uitgestelAngelo Agrizzi in die hof (15 Oktober 2020) (Foto verskaf) Die bedrogsaak van R1,8 miljard tussen die departement van korrektiewe dienste en Bosasa is Vrydag in die Pretoriase gespesialiseerde handelsmisdaadhof uitgestel. Die saak is tot 26 November 2020 uitgestel, het Sindisiwe Twala, woordvoerder van die nasionale vervolgingsgesag, gesê. Die beskuldigdes is voormalige kommissaris van die departement Linda Mti, voormalige finansiële beampte van die departement Patrick Gillingham, voormalige finansiële hoof van Bosasa Andries van Tonder en voormalige bedryfshoof van Bosasa Angelo Agrizzi. Agrizzi was nie Vrydag in die hof nie omdat hy in die hospitaal opgeneem is. “Hulle staan almal tereg op aanklag van bedrog, sameswering om bedrog te pleeg, korrupsie en geldwassery. Klagtes hou verband met vier tenders wat van Augustus 2004 tot en met 2007 aan Bosasa en sy filiale toegeken is ter waarde van meer as R1,8 miljard. Kontrakte is toegeken vir die verskaffing van spyseniering en opleidingsdienste, installasie van kringtelevisiekameras, grensdrade en die verskaffing van televisie- en moniteringstelsels.